-ich
-ich (rus. их), -ych (rus. -ых) – rusų kalbos priesagos, naudojamos rusiškų pavardžių daryboje. Tekstuose tokios pavardės pasirodė XVI a. pabaigoje Šiaurės Rusijoje, kur po kurio laiko išnyko. Tačiau su kolonistais spėjo patekti į Sibirą, kur išliko ir iki dabar yra laikomos tipiškomis sibiriečių pavardėmis. Rusiškos pavardės su priesaga -ich ar -ych rusų kalboje nekaitomos. Pati priesaga rus. их/ых yra sustabarėjusi būdvardžio daugiskaitos kilmininko galūnė. Tad ir pavardės su priesaga -ich/ych yra būdvardinės kilmės. Šių pavardžių daryba turi lietuvišką analogą: rusiška pavardė Sedych Anton (rus. Седых Антон) semantiškai analogiška lietuviškam pasakymui liet. Žilių Antanas (rus. седой 'žilas'). Rusiška forma buvo įteisinta kaip pavardė, o lietuviška – ne.